《渡江》
清代·谈九乾

黑云如幄罩江口，狂风怒卷潜蛟吼。垂垂天阔孤鸟断，腾腾浪掀万马蹂。

岸东岸西好山色，一时惨淡渺何有。人见青山江上蹲，不知江挟群山走。

江中之人狎于江，拽帆捩柁夸能手。只怕盘涡一道斜，溜若沸汤势更陡。

归船急渡岂得已，平生忠信殊不苟。建州小饼沦中泠，且呼山童展茶臼。

作者简介：谈九乾，字震方，号未庵，德清人。康熙丙辰进士，历官吏部郎中。有《淮浦诗》。